Mielenosoittajia opiskelijoiden kotikaupunki Ayotzinapassa.
**Igualan opiskelijasieppaus** tapahtui Igualan kaupungissa Meksikossa 26. syyskuuta 2014, kun mieltään osoittaneet 43 opettajaopiskelijaa siepattiin heitä kuljettaneesta linja-autosta. Opiskelijat katosivat ja vain kaksi on sittemmin tunnistettu virallisesti kuolleiksi löydettyjen jäänteiden perusteella. Meksikon valtion virallisen selvityksen mukaan paikallinen poliisi oli luovuttanut opiskelijat rikollisjärjestölle, joka surmasi opiskelijat ja hävitti heidän jäänteensä. Virallista selvitystä on kuitenkin kritisoitu. Tapauksen tutkinnan yhteydessä pidätettiin useita henkilöitä, joiden joukossa oli jengiläisiä, poliiseja ja Igualan pormestari José Luis Abarca sekä hänen vaimonsa. Monet pidätetyistä on kuitenkin sittemmin vapautettu esimerkiksi väitettyjen kidutusten takia.

Tapahtumat
----------

Kadonneet 43 henkilöä olivat miespuolisia opettajaopiskelijoita Ayotzinapasta läheltä Igualaa. Opettajakoulu Ayotzinapassa tunnettiin vasemmistolaisuudestaan ja monet opiskelijat olivat osallistuneet jo aikaisemmin erilaisiin mielenosoituksiin. 2014 joukko koulun opiskelijoita lähti mielenosoitukseen Igualaan. Päivä oli Tlatelolcon verilöyly vuosipäivä. Verilöylyn aikana turvallisuusjoukot olivat surmanneet joukon opiskelijoita Méxicossa vuonna 1968. Mielenosoituksen virallinen tarkoitus oli vastustaa syrjivinä pidettyjä opettajien palkkausehtoja. Matkaa varten mielenosoittajat valtasivat joukon linja-autoja kuljettajineen. Poliisin mukaan kyseessä oli kuljettajien sieppaus, mutta opiskelijoiden mukaan kuljettajat suostuteltiin mukaan.

26. syyskuuta 2014 mielenosoittajat olivat palaamassa linja-autoineen takaisin kohti Ayotzinapaa. Matkalla syttyi kuitenkin välikohtaus poliisin kanssa, jonka aikana poliisi avasi tulen kohti linja-autoja. Poliisin mukaan näin toimittiin, koska opiskelijat olivat siepanneet linja-autot. Kaksi opiskelijaa kuoli luoteihin ja kolmannen pahoinpidelty ruumis löydettiin paikan päältä seuraavana päivänä. Poliisit tulittivat erehdyksessä myös toista, erästä jalkapallojoukuetta kuljettanutta linja-autoa, jonka tulituksessa kuoli yksi pelaajista, linja-auton kuljettaja ja lähellä olleessa taksissa ollut nainen. Välikohtauksen jälkeen 43 opiskelijaa katosivat.

Tutkimukset
-----------

Mielenosoitus Méxicossa 26. syyskuuta 2015, sieppauksen ensimmäisenä vuosipäivänä.
Meksikon valtion tammikuussa 2015 julkaiseman selvityksen mukaan kadonneet 43 vietiin ensin läheisen Coculan kaupungin poliisiasemalle, josta poliisi luovutti heidät Guerreros Unidos-nimiselle rikollisjärjestölle. Järjestö surmasi opiskelijat, poltti näiden ruumiit Coculan kaatopaikalla ja hävitti jäänteet paikalliseen jokeen. Tuolloinen oikeusministeri Jesús Murillo Karam kuvaili selvitystä "historialliseksi totuudeksi". Valtion selitystä kritisoitiin kuitenkin pian sen julkaisemisen jälkeen. Inter-American Commission on Human Rights-järjestön asiantuntijat kuvailivat syyskuussa 2015 valtion selvitystä hyvin puutteeliseksi.

Joidenkin vaihtoehtoina esitettyjen teorioiden mukaan opiskelijat surmattiin heidän vasemmistolaisen liikehdintänsä takia. Tapauksesta on syytetty esimerkiksi Igualan tuolloista pormestaria José Luis Abarcaa. Hänen vaimonsa María de los Angeles Pineda oli pitämässä mielenosoituspäivänä puhetta kaupunginaukiolla ja väitetysti poliisi oli lähetetty pysäyttämään mielenosoittajat, ennen kuin nämä häiritsisivät puhetta. Pormestari ja hänen vaimonsa olivat paenneet katoamistapauksen jälkeen. Sittemmin heidät pidätettiin Méxicossa yhteyksistä järjestäytyneeseen rikollisuuteen, jossa he odottavat oikeudenkäntiään. Pari itse on syyttänyt valtiota sanoen heitä painostetun väärien todistusten antamiseen. YK:n ihmisoikeusasioiden korkea edustaja totesi, heidän joutuneen kidutetuksi ja muiden ihmisoikeusloukkausten kohteeksi. Tapauksen taholta on pidätetty yhteensä 142. Heidän joukossaan on poliiseja ja Guerreros Unidosin jäseniä. Suuri osa on sittemmin kuitenkin vapautettu. Guerreros Unidosin johtaja Gildardo López Astudillo vapautettiin, kun tuomari totesi tätä kidutetun todisteiden saamiseksi.

Oikeusministeri Jesús Murillo Karamin mukaan tutkimuksissa kaatopaikalta oli löydetty yhden opiskelijan jäänteitä, sekä jäänteitä, jotka kuuluivat todennäköisesti toiselle opiskelijalle. Inter-American Commission of Human Rights-järjestön mukaan tapauksen todistusketju oli kuitenkin rikottu ja oli mahdotonta sanoa, olivatko jäänteet oikeasti peräisin Coculan kaatopaikalta. Helmikuussa 2016 argentiinalainen oikeuslääketieteellinen ryhmä ilmoitti puolestaan, ettei se tutkimuksissaan kaatopaikalla löytänyt mitään merkkejä ruumiiden hävittämisestä paikan päällä. Heinäkuussa 2020 ilmoitettiin edelleen, että toisen opiskelijan jäänteitä oli löydetty purosta kaatopaikan viereltä. Virallisesti kuolleeksi tunnistettuja on siis kaksi.

Lähteet
-------

1. 1 2 3 4 5  Mexico missing students: Questions remain five years on *BBC News*. BBC. Viitattu 9.7.2020. (englanniksi)
2. 1 2 3  Mexico missing students: Unanswered questions two years on *BBC News*. BBC. Viitattu 9.7.2020. (englanniksi)
3. ↑  Mexico confirms missing student identity *BBC News*. BBC. Viitattu 9.7.2020. (englanniksi)
4. ↑  Mexico missing students: Bone fragments identified *BBC News*. BBC. Viitattu 9.7.2020. (englanniksi)

Aiheesta muualla
----------------

* Kuvia tai muita tiedostoja aiheesta **Igualan opiskelijasieppaus** Wikimedia Commonsissa